text: Hun løber for at bekæmpe kræft
  07 september 2013 kl. 15.02
  I 24 timer løber og går talrige hold med 2.100 deltagere rundt om inderdammen i Haderslev i denne weekend som led i den verdensomspændende kampagne til bekæmpelse af kræft, Stafet for livet.
  Blandt deltagerne er 116 tidligere og nuværende kræftpatienter.
  - Jeg begyndte ført at løbe, da jeg blev syg, og det har jeg gjort lige siden, fortæller Lone Tygesen, der for ni år siden blev ramt af akut leukæmi eller blodkræft. I dag er hun helbredt, men den lange sygdomsperiode var hård for familien og hende.
  - Det var rigtig hårdt for min familie. De var tilskuere, og de kunne ikke gøre noget, siger hun.
  Lone Tygesen begyndte at vandre og løbe mellem opholdene på sygehuset, hvor hun blev behandlet med kemoterapi.
  - Jeg var noget slap, så jeg var nødt til at gøre noget, husker hun.
  Det langvarige stafetløb på den korte strækning på en knap en kilometer rundt om inderdammen slutter søndag klokken 12. De enkelte deltagere tager adskillige runder. Nogle går eller løber flere timer.
  Det er første gang Stafet for livet gennemføres i Haderslev.
  Her i landet er Haderslev målt i deltagere kun blevet overgået af Vejen, der havde 2.395 deltagere i Stafet for livet.
  Arrangørerne regner med at få et overskud på op mod en halv million kroner, der skal gå til kræftens Bekæmpelse i Danmark.
  